Sedam milijuna američkih muslimana spremno za izbore
Mahdy Bray: "Moramo izvesti naše ljude na birališta, kako bi putem svog glasa zaštitili ne samo građanska prava ljudi islamske vjere, v
Muslimansko-američka udruga, jedna od najvećih islamskih organizacija u Sjedinjenim Državama nastoji mobilizirati građane muslimanske vjere, pred izbore za Kongres, koji se održavaju 7. studenog. Kako javlja Muhamed Elshinawi, mnogi američki muslimani smatraju da je izlazak na birališta od iznimne važnosti, kako bi se zaštitila građanska prava ljudi islamske vjere. U Sjedinjenim Državama živi oko sedam milijuna ljudi islamske vjere. Promidžbena kampanja Muslimansko-američke udruge ima tri cilja: registracija glasača, njihovo obrazovanje o temama i kandidatima te njihova mobilizacija na sam dan izbora. Čelnik ove organizacije Mahdy Bray kaže: "Moramo izvesti naše ljude na birališta, kako bi putem svog glasa zaštitili ne samo građanska prava ljudi islamske vjere, već građanska prava svih Amerikanaca. Jer, kada se krše prava jedne grupe, svi smo zapravo žrtve. Jedan od osnivača naše nacije, Benjamin Franklin je ispravno primijetio da 'onaj tko zbog sigurnosti žrtvuje slobodu, na kraju završava i bez slobode, ali i bez sigurnosti'." Mnogi Amerikanci islamske vjere smatraju da najveća prijetnja njihovim građanskim pravima stiže od zakona nazvanog Patriot Act – koji proširuje ovlasti policije i drugih istražnih organa u ratu protiv terorizma na američkom tlu. Jedna anketa koju je provela Muslimansko-američka udruga pokazuje da su glasači islamske vjere mobiliziraniji nego u prošlosti, kada se često čulo da 'glasanje nema baš velike svrhe'. Mnoge američke džamije uspostavile su centre za elektronsko registriranje novih glasača te nude informacije u kandidatima za Kongres. Mnogi taksisti muslimanske vjere dragovoljno su se obavezali da će na dan izbora građane besplatno voziti do glasačkih mjesta. Kada je u pitanju mobilizacija glasača, islamske organizacije ušle su u partnerstvo sa sličnim organizacijama Amerikanaca južno-američkog podrijetla, ženskim udrugama, kao i vjerskim organizacijama koje predstavljaju kršćane i Židove. Kim Baldwin radi za organizaciju Interfaith Alliance, koja radi na političkoj, pogotovo izbornoj, mobilizaciji pobožnih Amerikanaca, bez obzira na vjeru. "Kao što i druge vjere pokazuju svoju snagu kada je u pitanju mobilizacija na terenu, to je slučaj i s muslimanima. Nadamo se da će do kraja ove godine i ova zajednica, po prvi put, u Kongresu imati i jednog kongresnika muslimana" - kaže Kim Baldwin, misleći na jednog političara iz Demokratske stranke, koji je prešao na islam, a koji se za Zastupnički dom kandidirao u jednom izbornom okrugu u Minessoti.